Paavo Väyrynen haluaa palata kansanedustajaksi, jos häntä ei valita presidentiksi. Pääministerin mielestä paluu keskustan riveihin ei käy.

*BRYSSEL *Keskustan puheenjohtaja, pääministeri Juha Sipilä ei ottaisi europarlamentaarikko Paavo Väyrystä keskustan eduskuntaryhmään, jos Väyrynen päätyy palaamaan eduskuntaan.

Väyrynen ilmoitti tänään, että hän aikoo ryhtyä keväällä uudelleen kansanedustajaksi jos häntä ei valita presidentiksi tammikuun vaaleissa. Hän yrittää presidentiksi perustamansa Kansalaispuolueen ehdokkaana, jos puolue saa kokoon tarvittavan määrän kannattajakortteja.

– Minun mielestäni meidän ryhmässä on vain keskustan kansanedustajia, ei muiden puolueiden kansanedustajia, Sipilä sanoi Brysselissä, ja täsmensi että Väyrynen on oman puolueensa edustaja.

Sipilä korosti, että asiaa ei ratkaise keskustan puheenjohtaja vaan eduskuntaryhmä. Hänellä on kuitenkin ryhmän jäsenenä ääni ja mielipide.

– Onneksi minun ei tarvitse olla tuota asiaa päättämässä kuin ryhmän jäsenenä, Sipilä sanoi.